CELEX: 62007TN0124
Language: el
Date: 2007-04-17 00:00:00
Title: Υπόθεση T-124/07: Προσφυγή της 17ης Απριλίου 2007 — Siemens Transmission & Distribution και Nuova Magrini Galileo κατά Επιτροπής

23.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 140/32
            
         Προσφυγή της 17ης Απριλίου 2007 — Siemens Transmission & Distribution και Nuova Magrini Galileo κατά Επιτροπής
   (Υπόθεση T-124/07)
   (2007/C 140/54)
   Γλώσσα διαδικασίας: η γερμανική
   Διάδικοι
   
      Προσφεύγουσες: Siemens Transmission & Distribution SA (Γκρενόμπλ, Γαλλία) και Nuova Magrini Galileo SpA (Μπέργκαμο, Ιταλία) (εκπρόσωποι: οι δικηγόροι H. Wollmann και F. Urlesberger)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει το άρθρο 1 της προσβαλλομένης αποφάσεως καθόσον καταλογίζεται με αυτό στις προσφεύγουσες παράβαση του άρθρου 81 ΕΚ και/ή του άρθρου 53 ΕΟΧ για την χρονική περίοδο από 15 Απριλίου 1988 έως 13 Δεκεμβρίου 2000, από 1η Απριλίου 2002 έως 9 Οκτωβρίου 2002 και από 21 Ιανουαρίου 2004 έως 11 Μαΐου 2004·
            
         
               —
            
            
               να ακυρώσει το άρθρο 2 της προσβαλλομένης αποφάσεως καθόσον αφορά τις προσφεύγουσες·
            
         
               —
            
            
               επικουρικώς, να μειώσει το πρόστιμο σε βάρος των προσφευγουσών που καθορίζει το άρθρο 2, στοιχείο l) της αποφάσεως σε ποσό που δεν υπερβαίνει τα 2 750 000 ευρώ όσον αφορά την πρώτη και τα 1 100 000 ευρώ όσον αφορά τη δεύτερη προσφεύγουσα, και
            
         
               —
            
            
               να καταδικάσει την καθής στα δικαστικά έξοδα.
            
         Λόγοι της προσφυγής και κύρια επιχειρήματα
   Οι προσφεύγουσες βάλλουν κατά της αποφάσεως της Επιτροπής K (2006) 6762 τελικό, της 24ης Ιανουαρίου 2007, στην υπόθεση COMP/F/38.899 — Εξοπλισμός μεταγωγής με μόνωση αερίου. Με την προσβαλλομένη απόφαση επιβλήθηκε στις προσφεύγουσες και σε άλλες επιχειρήσεις πρόστιμο λόγω παραβάσεως του άρθρου 81 ΕΚ καθώς και του άρθρου 53 ΕΟΧ. Κατά την άποψη της Επιτροπής, οι προσφεύγουσες συμμετείχαν σε σειρά συμφωνιών και εναρμονισμένων πρακτικών στον τομέα «εξοπλισμός μεταγωγής με μόνωση αερίου».
   Προς θεμελίωση της προσφυγής τους, οι προσφεύγουσες προβάλλουν, πρώτον, παράβαση του άρθρου 81, παράγραφος 1, ΕΚ καθώς και του άρθρου 23, παράγραφοι 2 και 3, του κανονισμού ΕΚ 1/2003 (1), καθώς και του άρθρου 25 του ιδίου κανονισμού. Στο πλαίσιο αυτό, προσάπτουν στην Επιτροπή ότι το πρόστιμο που τους επιβλήθηκε υπερβαίνει το 10 % του κύκλου εργασιών εκάστης, κατά το τελευταίο οικονομικό έτος πριν από την απόφαση. Επιπλέον, η Επιτροπή δεν έλαβε υπόψη κατά τον καθορισμό του προστίμου τις ατομικές συνθήκες των προσφευγουσών. Επιπροσθέτως, οι προσφεύγουσες ισχυρίζονται ότι ο καθορισμός των επιχειρήσεων, με τις οποίες φέρονται ότι ευθύνονται εις ολόκληρον, καθώς και τα ποσά των προστίμων που αναλογούν στους εκάστοτε οφειλέτες εις ολόκληρον δεν είναι κατανοητά και είναι εσφαλμένα. Ακόμη, η καθής υπερεκτίμησε τη διάρκεια της προβαλλομένης παραβάσεως και δεν έλαβε υπόψη ότι το μεγαλύτερο μέρος αυτής έχει παραγραφεί. Τέλος, στο πλαίσιο του πρώτου λόγου της προσφυγής υποστηρίζεται ότι η Επιτροπή διαπίστωσε, χωρίς νομικά βάσιμη απόδειξη, ότι η προβαλλομένη παράβαση έως τις 13 Δεκεμβρίου 2000 επεδίωκε ή είχε ως αποτέλεσμα περιορισμό του ανταγωνισμού στο εσωτερικό της Κοινότητας.
   Δεύτερον, οι προσφεύγουσες ισχυρίζονται ότι η καθής παρέβη διατάξεις ουσιώδους τύπου. Στο πλαίσιο αυτό προσάπτεται στην Επιτροπή η προσβολή του δικαιώματος ακροάσεως.
   
      (1)  Κανονισμός ΕΚ 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1, της 4.1.2003, σ. 1-25)